**Marijan Crtalić - CRTA** (Sisak, 8. svibnja 1968. - Sisak, 26. listopada 2020.), hrvatski multimedijalni umjetnik i kulturni radnik. Živio je i radio u Zagrebu i Sisku.

Biografija
----------

Diplomirao je slikarstvo na Akademiji likovnih umjetnosti u Zagrebu 1992. godine u klasi profesora Vasilija Jordana. U njegovom opusu medij slike ubrzo ustupa mjesto instalacijama, ambijentima, fotografiji, videu i performansima, te na koncu i radu u zajednici. Preispitivao je vlastiti identitet i poziciju, te kasnije i pozicije drugih socijalnih grupa kroz intenzivnu interakciju s okolinom. Upornim i dosljednim kritičkim pristupom društvenim problemima profilirao se kao jedan od najistaknutijih predstavnika novijeg umjetničkog aktivizma u Hrvatskoj. Bio je član Hrvatskog društva likovnih umjetnika i Hrvatske zajednice samostalnih umjetnika. 

"U kontekstu mog eskapističkog svjetonazora, svoj život smatram nekom vrstom kvazispontanog performansa (umjetničkim djelom), a svoju umjetnost analitičkom simulacijom proživljenog - u kojoj zapravo živim. Znači (na sreću ili na žalost) život živi (preživljava) mene, a ja živim (proživljavam) umjetnost. Nadalje, karakterizira me moj 'ziheraški' animizam koji u spoju s preosjetljivošću (razmaženošću) na sve s čime sam, makar u mislima, u interakciji, za rezultat često ima posvećenje, fetišizaciju, ritualizaciju i sl. moje svakodnevice". – iz objašnjenja umjetničkog ambijenta „Crkva" izvedenog 2000. godine u suradnji s Goranom Devićem u Galeriji Miroslav Kraljević. Takoder je imao glumačku rolu u filmu "Prezimiti u Riju".

Preminuo je iznenada 26. listopada 2020. u rodnom Sisku.

Rad i ostavština u Sisku
------------------------

2007. godine je pokrenuo projekt Nevidljivi Sisak iz kog su se razvili projekti Mogućnosti otpora, Aktivna memorija i festival Željezara, te istoimena udruga s ciljem kulturne revitalizacije Siska uz velike napore i odricanja.
Na njegovu ispraćajnom govoru kustosica Ivana Hanaček iz udruge [BLOK] je upitala: "Ima li umjetnika koji je više volio svoj rodni grad i ima li grada u kojem su hulje na vlasti radile više problema svojem sinu od onoga što su činili Crti?" I odgovorila: "Crta, to im nećemo oprostiti".

Nagrade
-------

**2000.** pobjednik 1. Salona mladih u Sisku;  

**2000.** pobjednik 26. Salona mladih u Zagrebu - rad Moj život moja umjetnost;  

**2002.** nagrada AICA na 36. Zagrebačkom salonu za rad Vražje sjeme (\*\*\*\*je i kajanje);  

**2009.** nagrada publike na Fibula film festivalu, Sisak za dokumentarni film "Industrijski raj";  

**2010.** druga nagrada T-HT@MSU, Zagreb za rad "Nevidljivi Sisak - Fenomen Željezara"

Filmografija
------------

* "Detourious" kao Morchagui (2010.)
* "Industrijski raj" - redatelj, pisac i scenograf (2009.)
* "Planktoni" (2006.)
* "Prezimiti u Riju" kao Luka (2002.)

Izvori
------

1. ↑   (hr) *Preminuo akademski slikar i multimedijalni umjetnik Marijan Crtalić*. Pristupljeno 2020-10-27.
2. ↑   *IN MEMORIAM Marijan Crtalić – Crta | HDLU – Hrvatsko društvo likovnih umjetnika*. Pristupljeno 2020-11-20.
3. ↑   *In memoriam Marijan Crtalić*. Pristupljeno 2020-11-20.
4. ↑   *Marijan Crtalić: Stvarnost mi je košmarnija od snova*. Pristupljeno 2020-11-20.
5. ↑   *Crta, to je naš Pablo!*. Pristupljeno 2020-11-20.

Vanjske poveznice
-----------------

* HDLU:  Arhivirano 2011-12-08 na Wayback Machine-u;
* Marijan Crtalić, Presjek rada, Državni arhiv, prosinac 2007. Sisak;
* ;
* Arhivirano 2012-09-03 na Wayback Machine-u;
* Arhivirano 2011-12-02 na Wayback Machine-u;
*